
Mellékletek: Bp. IV. kerület Újpest Önkormányzatának megkeresése
E L Ő T E R J E S Z T É S

Sülysáp Nagyközség Önkormányzata Képviselő-testületének

2013. április 11-én tartandó munkaterv szerinti ülésére

13. napirendhez

Tárgy: Újpesti önkormányzat köznevelési intézmények működtetéséhez való hozzájárulási igénye
Tisztelt Képviselő-testület!
Budapest Főváros IV. kerület Újpest Önkormányzatának polgármestere azzal kereste meg önkormányzatunkat, hogy a Nemzeti Köznevelésről szóló 2011. évi CXC. törvény (Köznev. tv.) 76. § (3) bekezdése alapján önkormányzatuk úgy döntött, hogy működési hozzájárulást igényel az általuk működtetett köznevelési intézményekbe járó, de a kerületben állandó lakcímmel nem rendelkező gyermekek után a lakóhely szerinti önkormányzatoktól.

A Klebersberg Intézményfenntartó Központ tájékoztatása szerint sülysápi lakcímmel 3 gyermek jár újpesti iskolákba, akik után jelenleg 110-165 ezer Ft/fő éves összeget igényel az újpesti önkormányzat, ami a 3 gyermek után jelenleg éves szinten 385.455 Ft-ot tesz ki. Az ezzel kapcsolatos kimutatás és megállapodás külön mellékletben olvasható.

A Köznev. tv. hivatkozott 76. § (3) bekezdésének harmadik fordulata szerint a működtető az általa működtetett intézménybe járó tanulók lakóhelye szerinti önkormányzattól a működtetéshez hozzájárulást igényelhet. 

Mivel ennél bővebben a jogszabály nem szabályozza ezt a kérdést, vagyis nem kötelezi a lakóhely szerinti önkormányzatot arra, hogy a kért hozzájárulást meg is adja, jelen költségvetési helyzetben nem látszik vállalhatónak ez a kiadás.

Annál is inkább, mivel a szóban forgó gyermekeket az újpesti intézmény saját döntése alapján ellátási kötelezettség nélkül vette fel, ráadásul számukra helyben biztosított a tanulási lehetőség, vagyis el tudjuk őket látni.
Kérem a tisztelt Képviselő-testületet, hogy ezek megfontolásával szíveskedjenek döntést hozni az ügyben.

…/2013. (IV. 11.) ÖKT határozati javaslat

Sülysáp Nagyközség Önkormányzatának Képviselő-testülete 
1./ Megtárgyalta Budapest Főváros IV. kerület Újpest Önkormányzatának az újpesti köznevelési intézményekben tanuló sülysápi gyermekek után megállapított működési hozzájárulás iránti igényét, azonban – különös tekintettel az önkormányzat költségvetési helyzetére – nem tudja annak megfizetését vállalni.
2./ Egyúttal nyilatkozik, hogy a sülysápi állandó lakcímmel rendelkező tanköteles gyermekek számára az önkormányzat által a helyben működtetett intézményekben biztosított a megfelelő számú férőhely.

Határidő: azonnal

Felelős: polgármester

Sülysáp, 2013. április 5.


Horinka László s.k.

